SL Uradni list Evropske unije L 318/9

IZVEDBENA UREDBA KOMISIJE (EU) št. 1240/2011

z dne 30. novembra 2011

o posebnih ukrepih glede dajanja izvenkvotnega sladkorja in izoglukoze na trg Unije z znižanimi dajatvami na presežne zaloge v tržnem letu 2011/2012

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 64(2) in člena 187 v povezavi s členom 4 Uredbe,

ob upoštevanju naslednjega:

(1) Cene sladkorja na svetovnem trgu so že nekaj mesecev približno na ravni notranjih tržnih cen Unije ali celo višje. Napovedi cen na svetovnem trgu, ki temeljijo na newyorški terminski borzi sladkorja za marec, maj in julij 2012, še naprej kažejo, da bodo cene na svetovnem trgu ostale visoke. Zato naj bi se v tržnem letu 2011/2012 uvoz iz tretjih držav, ki uživajo ugodnosti nekaterih preferenčnih sporazumov, le zmerno povečal.

(2) Napovedana bilanca za sladkor znotraj Unije za tržno leto 2011/2012 kaže primanjkljaj med uporabo sladkorja iz kvote in količino, ki bi morala biti na voljo, v obsegu približno 700 000 ton. Posledična nizka raven končnih zalog lahko povzroči motnje pri razpoložljivosti oskrbe na sladkornem trgu Unije in zvišanje cene sladkorja na notranjem trgu Unije.

(3) Po drugi strani pa je proizvodnja sladkorja zaradi dobre žetve v nekaterih delih Unije presegla kvoto iz člena 56 Uredbe (ES) št. 1234/2007 za skoraj 5 milijonov ton. Ob upoštevanju pogodbenih obveznosti proizvajalcev sladkorja glede nekaterih vrst uporabe v industriji iz člena 62 Uredbe (ES) št. 1234/2007 in izvoznih obveznosti za izvenkvotni sladkor za leto 2011/2012 bodo še vedno na voljo znatne količine izvenkvotnega sladkorja v obsegu približno 1 000 000 ton. Del tega sladkorja se lahko da na sladkorni trg Unije, da se povpraševanje delno zadovolji in da se cene ne bi prekomerno povečale.

(4) Člen 187 Uredbe (ES) št. 1234/2007 pooblašča Komisijo, da sprejme potrebne ukrepe za sektor, če kotacije ali cene sladkorja na svetovnem trgu dosežejo raven, ki povzroča motnje pri razpoložljivosti oskrbe na trgu Unije ali jo ogroža zaradi morebitnih motenj. V tem smislu morebitni ukrepi niso omejeni na izrecno navedeni ukrep popolne ali delne ukinitve uvoznih dajatev.

(5) V tržnem letu 2010/2011 je bila cena sladkorja v nekaterih obdobjih na svetovnem trgu blizu zabeležene povprečne tržne cene v Uniji ali celo višja. Glede na navedeno in ob upoštevanju prevoznih stroškov in zamud, povezanih z uvozom, instrument znižanja uvoznih dajatev sam morda ne bo zadoščal za obravnavo pomanjkanja sladkorja iz kvote in pritiska na zvišanje cen na trgu EU.

(6) V skladu s členom 64(2) Uredbe (ES) št. 1234/2007 lahko Komisija določi dajatev na presežne zaloge sladkorja in izoglukoze, ki presegajo kvoto, na zadostno visoki ravni, da se izogne kopičenju presežnih količin. Uredba Komisije (ES) št. 967/2006 z dne 29. junija 2006 o podrobnih izvedbenih pravilih za Uredbo Sveta (ES) št. 318/2006 glede proizvodnje izvenkvotnega sladkorja v sektorju sladkorja (2) v členu 3(1) določa dajatev na 500 EUR na tono.

(7) Zaradi nadaljnje nizke dobave sladkorja na notranjem trgu v tržnem letu 2011/2012 se lahko dovoli prodaja 400 000 ton izvenkvotnega sladkorja na notranjem trgu. Ker je pomanjkanje dobave manj izrazito kot v tržnem letu 2010/2011 in je ukrep sprejet prej kot v tržnem letu 2010/2011 ter je še vedno nekaj negotovosti glede točnih količin, ki so na voljo na trgu EU, je določitev znižane dajatve primerna, da bi se izognili kakršnemu koli tveganju kopičenja količin. Za to omejeno količino proizvedenega sladkorja, ki presega kvoto, je treba določiti znižano dajatev na presežne zaloge na tono, in sicer na ravni, ki predstavlja razliko med najnovejšo javno razpoložljivo povprečno ceno v Uniji in ceno na svetovnem trgu.

(8) Ker Uredba (ES) št. 1234/2007 določa kvote za sladkor in izoglukozo, mora podoben ukrep veljati tudi za primerno količino proizvedene izoglukoze, ki presega kvoto, saj je ta do določene mere trgovsko nadomestilo za sladkor.

(9) Iz tega razloga in zato, da bi povečali oskrbo, morajo proizvajalci sladkorja in izoglukoze pri pristojnih organih držav članic zaprositi za dovoljenja za prodajo količin na trgu Unije, ki presegajo kvoto, z znižanimi dajatvami na presežne zaloge.

(10) Veljavnost dovoljenj je treba časovno omejiti, da bi spodbudili hitro izboljšanje razmer v oskrbi.

(11) Določitev zgornjih mej pri količinah, za katere lahko zaprosi vsak proizvajalec v enem prijavnem obdobju, in omejitev dovoljenj na proizvode iz lastne proizvodnje vložnika naj bi preprečila špekulacije v sistemu, uvedenem s to uredbo.

(12) Z vlogo se morajo proizvajalci sladkorja obvezati, da bodo plačali najnižjo ceno za sladkorno peso, s katero bodo proizvedli količino sladkorja, za katero so zaprosili. Treba je določiti minimalne pogoje za upravičenost do predložitve vlog.

(13) Pristojni organi držav članic morajo o prejetih vlogah obvestiti Komisijo. Zagotoviti je treba vzorce, da bi poenostavili in standardizirali ta obvestila.

(14) Komisija mora zagotoviti, da bodo dovoljenja odobrena v okviru količinskih omejitev iz te uredbe. Zato je treba Komisiji po potrebi omogočiti, da lahko za prejete vloge določi koeficient dodeljevanja.

(15) Države članice morajo vložnike takoj obvestiti, ali je bila zaprošena količina odobrena v celoti ali delno.

(16) Znižane dajatve na presežne zaloge je treba plačati po tem, ko je vloga sprejeta, in preden je izdano dovoljenje.

(17) Pristojni organi morajo obvestiti Komisijo o količinah, za katere so bila izdana dovoljenja za znižane dajatve na presežne zaloge. Zato mora Komisija zagotoviti vzorce.

(18) Za zaloge sladkorja, sproščene na trg Unije, je treba za količine, ki presegajo količine iz dovoljenj, izdanih na podlagi te uredbe, zahtevati dajatev na presežne zaloge iz člena 64(2) Uredbe (ES) št. 1234/2007 Zato je primerno, da vsak vložnik, ki količin iz izdanega dovoljenja ne da na trg Unije, prav tako plača znesek v višini 500 EUR na tono. Ta usklajen pristop je namenjen preprečevanju zlorabe mehanizma, ki ga uvaja ta uredba.

(19) Za vzpostavitev povprečnih cen za sladkor iz kvote in izvenkvotni sladkor na trgu Unije v skladu s členom 13(1) Uredbe Komisije (ES) št. 952/2006 z dne 29. junija 2006 o podrobnih pravilih za izvajanje Uredbe Sveta (ES) št. 318/2006, kar zadeva upravljanje notranjega trga za sladkor in sistem kvot (3), se mora sladkor iz dovoljenja, izdanega na podlagi te uredbe, obravnavati kot sladkor iz kvote.

(20) Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –

SPREJELA NASLEDNJO UREDBO:

Člen 1

Začasno zmanjšanje dajatve na presežne zaloge

Z odstopanjem od člena 3(1) Uredbe (ES) št. 967/2006 se znesek dajatve na presežne zaloge za največjo dovoljeno količino 400 000 ton sladkorja, izraženo v ekvivalentu belega sladkorja, in 21 000 ton izoglukoze, izražene v suhi snovi, ki je bila proizvedena nad kvoto iz Priloge VI k Uredbi (ES) št. 1234/2007 in dana na trg Unije v tržnem letu 2011/2012, določi na 85 EUR na tono. Znižana dajatev na presežne zaloge se plača po tem, ko je sprejeta vloga iz člena 2, in preden je izdano dovoljenje iz člena 6.

Člen 2

Vloga za izdajo dovoljenja

1. Da bi proizvajalci sladkorja in izoglukoze lahko uveljavljali pogoje iz člena 1, morajo zaprositi za dovoljenje.

2. Vložniki so lahko samo podjetja, ki proizvajajo pesni in trsni sladkor ali izoglukozo, za katere jim je bila podeljena odobritev v skladu s členom 57 Uredbe (ES) št. 1234/2007 in za katere jim je bila v skladu s členom 56 navedene uredbe dodeljena proizvodna kvota za tržno leto 2011/2012.

3. Vsak vložnik lahko v prijavnem obdobju predloži največ eno vlogo za sladkor in eno za izoglukozo.

4. Vloge za izdajo dovoljenja se pošljejo pristojnemu organu države članice, v kateri je bilo podjetju izdano dovoljenje za opravljanje dejavnosti, po telefaksu ali elektronski pošti. Pristojni organi držav članic lahko zahtevajo, da se elektronskim vlogam priloži napredni elektronski podpis v skladu z Direktivo 1999/93/ES Evropskega parlamenta in Sveta (4).

5. Vloga je popolna, če izpolnjuje naslednje pogoje:

(a) navaja: (i) ime, naslov in številko DDV vložnika in (ii) zaprošene količine, izražene v tonah ekvivalenta belega sladkorja in v tonah izoglukoze v suhi snovi, zaokrožene na najbližje celo število;

(b) količine, zaprošene v tem prijavnem obdobju, izražene v tonah ekvivalenta belega sladkorja in v tonah izoglukoze v suhi snovi, ne presegajo 50 000 ton za sladkor in 2 500 ton za izoglukozo;

(c) pri vlogi za sladkor se vložnik obveže, da bo za količino sladkorja iz dovoljenj, izdanih v skladu s členom 6 te uredbe, plačal najnižjo ceno za pesni sladkor iz člena 49 Uredbe (ES) št. 1234/2007;

(d) vloga mora biti napisana v uradnem jeziku ali v enem od uradnih jezikov države članice, v kateri se vloži;

(e) vloga se mora sklicevati na to uredbo in datum poteka predložitve vlog za zadevno prijavno obdobje;

(f) vložnik ne sme uvajati nobenih dodatnih pogojev poleg pogojev iz te uredbe.

6. Vloga, ki ni predložena v skladu z odstavkoma 1 in 5, ni sprejemljiva.

7. Vloge po predložitvi ni mogoče umakniti ali spreminjati, čeprav se zaprošena količina odobri le delno.

Člen 3

Predložitev vlog

1. Prvo obdobje za predložitev vlog se konča 7. decembra 2011 ob 12.00 po bruseljskem času.

2. Obdobja za predložitev vlog v drugem prijavnem obdobju in poznejših prijavnih obdobjih začnejo teči prvi delovni dan po izteku prejšnjega obdobja. Končajo se ob 12.00 po bruseljskem času, 14. decembra 2011, 11. januarja 2012, 25. januarja 2012, 1. februarja 2012, 15. februarja 2012, 6. junija 2012, 27. junija 2012 in 11. julija 2012.

3. Komisija lahko začasno odloži predložitev vlog za eno prijavno obdobje ali več prijavnih obdobij.

Člen 4

Posredovanje vlog s strani držav članic

1. Pristojni organi držav članic odločajo o popolnosti vlog na podlagi pogojev iz člena 2. Če se pristojni organi odločijo, da je vloga nepopolna, o tem takoj obvestijo vložnika.

2. Pristojni organ najpozneje v petek Komisiji po telefaksu ali elektronski pošti sporoči popolne vloge, ki so mu bile poslane v predhodnem prijavnem obdobju. Obvestilo ne vsebuje podatkov iz člena 2(5)(a)(i). Države članice, ki ne prejmejo vlog in sta jim bili za tržno leto 2011/2012 dodeljeni kvoti za sladkor ali izoglukozo, Komisiji v istem roku pošljejo obvestila o ničnih zahtevkih.

3. Oblika in vsebina obvestil se določita na podlagi vzorcev, ki jih da Komisija na voljo državam članicam.

Člen 5

Presežene omejitve

Če države članice v informacijah, ki jih sporočijo v skladu s členom 4(2), navedejo, da zaprošene količine presegajo omejitve iz člena 1, Komisija:

(a) določi koeficient dodeljevanja, ki ga države članice upoštevajo pri vseh sporočenih vlogah za izdajo dovoljenja;

(b) zavrne nesporočene vloge;

(c) prekine obdobje za vložitev vlog.

Člen 6

Izdajanje dovoljenj

1. Ne glede na člen 5 pristojni organ deseti delovni dan, ki sledi prijavnemu obdobju, izda dovoljenja za vloge, ki jih je sporočil Komisiji v navedenem prijavnem obdobju v skladu s členom 4(2).

2. Države članice Komisiji vsak ponedeljek sporočijo količine sladkorja in/ali izoglukoze, za katere so v predhodnem tednu izdale dovoljenja.

3. Predloga dovoljenja je določena v Prilogi.

Člen 7

Veljavnost dovoljenj

Dovoljenja so veljavna do konca drugega meseca, ki sledi mesecu izdaje.

Člen 8

Prenosljivost dovoljenj

Pravice in obveznosti iz dovoljenj niso prenosljive.

Člen 9

Poročanje o cenah

Za namene člena 13(1) Uredbe (ES) št. 952/2006 se količina prodanega sladkorja iz dovoljenja, izdanega na podlagi te uredbe, šteje za sladkor iz kvote.

Člen 10

Spremljanje

1. Vložniki mesečnim obvestilom v skladu s členom 21(1) Uredbe (ES) št. 952/2006 dodajo količine, za katere so prejeli dovoljenja v skladu s členom 6 te uredbe.

2. Do 31. oktobra 2012 vsak imetnik potrdila na podlagi te uredbe pošlje pristojnim organom držav članic dokazilo, da so bile vse količine iz njegovega dovoljenja dane na trg Unije. Za vsako tono iz dovoljenja, ki ni bila dana na trg Unije iz drugih razlogov, kot je višja sila, se plača znesek v višini 415 EUR na tono.

3. Države članice Komisiji sporočijo količine, ki niso bile dane na trg Unije.

4. Države članice izračunajo razliko med skupno količino sladkorja in izoglukoze, ki jo je vsak proizvajalec proizvedel nad kvoto, in količinami, ki so jih proizvajalci prodali v skladu z drugim pododstavkom člena 4(1) Uredbe (ES) št. 967/2006, ter jo sporočijo Komisiji. Če so proizvajalčeve preostale količine izvenkvotnega sladkorja ali izoglukoze manjše od količin, izdanih temu proizvajalcu na podlagi te uredbe, proizvajalec za to razliko plača znesek v višini 500 EUR na tono.

Člen 11

Začetek veljavnosti

Ta uredba začne veljati tretji dan po objavi v Uradnem listu Evropske unije.

Veljati preneha 31. decembra 2012.

Ta uredba je v celoti zavezujoča in se neposredno uporablja v vseh državah članicah. V Bruslju, 30. novembra 2011 Za Komisijo Predsednik José Manuel BARROSO

(1) UL L 299, 16.11.2007, str. 1.

(2) UL L 176, 30.6.2006, str. 22.

(3) UL L 178, 1.7.2006, str. 39.

(4) UL L 13, 19.1.2000, str. 12.